Egyedüliként az országban:

A PTE KTK két EFMD akkreditációval is büszkélkedhet

A Pécsi Tudományegyetem Közgazdaságtudományi Kar (PTE KTK) újabb jelentős nemzetközi eredményt könyvelhet el megerősítve ezzel pozícióját, hírnevét, országos és régiós jelentőségét a felsőoktatási piacon. A 2020-ban megszerzett és 2023-ban sikeresen meghosszabbított alapképzéses akkreditáció után 2024 decemberében újabb jó hír érkezett a Karra: az angol nyelvű Vezetés és szervezés (Management and Leadership) mesterszak is kiérdemelte az European Foundation for Management Development (EFMD) akkreditációs bizottságának elismerését. A szak 3 évre kapta meg e rangos minősítést. Így a PTE KTK jelenleg az egyedüli hazai intézmény lett, amely egyidejűleg rendelkezik az EFMD alap- és mesterképzési programakkreditációjával is.

Ez a siker, amely az elmúlt évek kemény és tudatos munkájának az eredménye újabb, fontos mérföldkő azon az úton, amit a Kar nemzetköziesítés terén maga elé tűzött.

“Azért hihetetlenül értékes ez az elismerés mert egy ilyen akkreditációs folyamat számos szempontot vizsgál, a legtöbbet mélyen a részletekbe menően - mondta Dr. Takács András, a Kar dékánja. - Az előzetesen összeállított anyag alapján a bizottság megismerte a Kart és az akkreditálni kívánt szakot, annak tanterveit, szakmai-módszertani megoldásait. Ez alapján már kaptak egy képet rólunk, de a felmerülő kérdések megválaszolása a személyes látogatás feladata volt: a négy tagú bizottság több napon keresztül kérdezett és tájékozódott, az oktatókon és vezetőkön kívül kíváncsiak voltak a hallgatók, a képzést segítő vállalati szakemberek és az oktatást támogató kollégák tapasztalataira is. Büszkén mondhatom, hogy nagyon jól vizsgáztunk.”

Az EFMD bizottsága a megfogalmazott fejlesztendő területek mellett többször is kiemelte a vállalati kapcsolatok erős és produktív jelenlétét a Kar és a szak életében. Megfogalmazásuk szerint példaértékű az, ahogy előadóként, vagy akár mentorként, közösen szervezett vagy kihelyezett kurzusok keretében folyamatosan jelen vannak a régió vállalkozásai, vagy akár nemzetközi, multinacionális cégek képviselői. Különösen vonzóvá teszi ez a Kart a diákok szemében.

Emellett a vizsgálat elismeréssel adózott a folyamatosan alkalmazkodó és a kor kihívásait szem előtt tartó tantervi változásoknak, a szakirányok kialakításának, az erős akadémiai tudás megszerzését célzó és a gyakorlati felkészülést segítő módszerek használatának is.

A Kar most e mérföldkővel 3 évre érdemelte ki az EFMD minősítését az angol nyelvű Vezetés és szervezés mesterszak (Management and Leadership) tekintetében, de a kari akkreditációs törekvések messzebbre vezetnek.

“Ez most egy nagy siker, de nem állunk meg - összegzi Dr. Takács András. - Jelen akkreditációs folyamattal párhuzamosan készülünk már egy ennél is nagyobb megmérettetésre, amely a teljes intézményt minősíti majd szintén a nemzetközi mezőnyben. Abban bízunk, hogy minden ilyen teljesítmény után egyre jobb és jobb intézményként működhetünk és egyre többet nyújthatunk a magyar és nemzetközi hallgatóinknak: elméleti felkészültségben, módszertanban és nem utolsó sorban gyakorlatban is hasznosítható tudásban. Ezért dolgozunk. Ehhez megvan a kiváló oktatói gárdánk és az EFMD bizottsága által is kiemelt innovatív és fejlődni képes szemléletünk.”

**Sajtókontakt, interjúigény**

Szentendrei Judit +36 30 681 1244

szentendrei.judit@ktk.pte hu